Yesus Dimaranakatn

Yesus Lahir

Edisi Kedua

Ahe (Kanayatn)

Keagamaan

Takaꞌ buntikng Elisabet dah anam bulatn, Tuhan Allah mareꞌ parentah kaꞌ malaekat nang badama Gabriel ampus kaꞌ Nasaret, kota kaꞌ wilayah Galilea.

Lukas 1:26

Gabriel di Tuhan Allah ngutus untuꞌ batamu man nangdara giꞌ bungas badama Maria. Maria koa dah batunangan man nanglaki nang badama Yusup, nang ugaꞌ katurunan Raja Daut.

Lukas 1:27

Malaekat koa atakng kaꞌ Maria man bakata “Baꞌati nang repo kitaꞌ, Tuhan Allah sidi baik ati kaꞌ kitaꞌ! Tuhan Allah nyarataiꞌ kitaꞌ!”

Nangar pakataatn malaekat koa Maria kabingungan man gulisah, sampe ia batanyaꞌ-tanyaꞌ kaꞌ dalapm atinya, ahe ratinya pakataatn malaekat koa.

Lukas 1:28-29

Malaekat koa bakata agiꞌ kaꞌ Maria, “Ame galiꞌ kitaꞌ, Maria, jukut Tuhan Allah sidi baik ati kaꞌ kitaꞌ.

Lukas 1:30

Kitaꞌ muntinganaꞌ, man maranakatnaꞌ Kamudaꞌ nanglaki nang arus kitaꞌ bareꞌ dama Yesus.

Lukas 1:31

Man Ia marentahaꞌ jaji Raja kaꞌ atas katurunan Israel salama-lamanya. Karajaan-Nya inaꞌ baujukng.”

Lukas 1:33

Kata Maria kaꞌ malaekat koa, “Lemae bisa jaji lekoa? Aku giꞌ dara!”

Malaekat koa nyahut, “Roh Tuhan Allah atakngaꞌ kaꞌ kitaꞌ, man kuasa Tuhan Allah nang Miah Bakuasa nyarataiaꞌ kitaꞌ. Koa tagalnya Kamudaꞌ nang di kitaꞌ paranakatnnaꞌ koa, disabutaꞌ Kudus, Anak Tuhan Allah.”

Lukas 1:34-35

Lalu Maria bakata, “Biarlah jaji kaꞌ aku lea nang di kitaꞌ matakatn koa, aku nurut kaꞌ Tuhan Allah.” Lalu malaekat koa ningalatn Maria.

Lukas 1:38

Inaꞌ lama lakaꞌ Yohanes Pamaptis dimaranakatn, Kaisar Agustusa mareꞌ parentah kaꞌ sigana urakng nang kaꞌ nagari karajaan Roma, arus naptaratn diriꞌnya untuꞌ sensus.  Sensus nang pamulaatn nian dinyalanan waꞌtu Kirenius jaji gubernur kaꞌ propinsi Siria.

Lukas 2:1-2

Tagal koa sigana urakng pulakng kaꞌ kampokng asal eneꞌ uyutnya untuꞌ naptaratn diriꞌnya.

Lea koa ugaꞌ Yusup, ia badiapm kaꞌ kota Nasaret kaꞌ wilayah Galilea, mpat kaꞌ Nasaret ia barangkat kaꞌ wilayah Yudea. Ia ampus kaꞌ kota Betlehem, tampat Raja Daut dimaranakatn, barang Yusup koa katurunan Raja Daut ugaꞌ.

Lukas 2:3-4

Yusup ampus untuꞌ naptaratn diriꞌnya barage man Maria tunangannya nang giꞌ tagah babuntikng.

Lukas 2:5

Takaꞌ nyadua kaꞌ Betlehem dah namus arinya Maria baranakaꞌ. Ia maranakatn kamudaꞌ nanglaki anaknya nang tuha. Kamudaꞌ koa nya mungkus man pacaꞌ. Dah koa nya nguringan kaꞌ dalapm dulakng nang baisiꞌ aruman, barang nyadua koa nanaꞌ namu tampat untuꞌ nginap.

Lukas 2:6-7

Malam koa ada panyaga-panyaga domba nang giꞌ tagah nyaga domba-domba piharaꞌatnnya kaꞌ padang barumput nang kaꞌ samak Betlehem. Tiba-tiba malaekat Tuhan Allah neleꞌatn diriꞌnya kanaꞌ panyaga-panyaga domba kaꞌ koa, man saho nang tarakng mpat kaꞌ Tuhan Allah narakngiꞌ ia kaꞌ koa, ia kaꞌ koa sidi kagaliꞌanan.

Lukas 2:8-9

Kahe mpakoa, malaekat Tuhan Allah koa daꞌ bakata, “Ame galiꞌ! Jukut aku atakng nyampeatn Kabar nang Gagas untuꞌ kitaꞌ, kabar nang sidi miah ngarepoatn sigana urakng. Ari nian kaꞌ kota Raja Daut dah dimaranakatn Raja nang nyalamatatnnaꞌ kitaꞌ Ia koa Karistus, Tuhan. Nianboh tandanya: Kitaꞌ namuiaꞌ Kamudaꞌ nang dimungkus man pacaꞌ, nang dinguringan kaꞌ dalapm dulakng.”

Lukas 2:10-12

Ia kaꞌ koa daꞌ ampus kaꞌ Betlehem, ngagoꞌiaꞌ Kamudaꞌ koa. Baruꞌ ia kaꞌ koa batamu Maria man Yusup, man ugaꞌ Kamudaꞌ nang dinguringan kaꞌ dalapm dulakng koa.

Lukas 2:16

Panyaga-panyaga domba kaꞌ koa mulakng kaꞌ padang rumput sirage muji kaꞌ Tuhan Allah, barang sigana nang dah nya neleꞌ man nya nangar koa pas lea nang di malaekat Tuhan Allah madahatn kaꞌ ia kaꞌ koa.

Lukas 2:20

Dah baumur lapan ari, Kamudaꞌ koa dimalak man dinalah Yesus. Dama koa nang dimareꞌ malaekat  kaꞌ Ia sanapeꞌ Ia kaꞌ buntikng uweꞌ-Nya.

Dah sampe arinya Maria man Yusup nyalanan adat panyuciatn biar Maria baraseh nurutiꞌ parentah  Tuhan Allah. Nyadua ngincakng Kamudaꞌ koa kaꞌ Yerusalem yak disarahatnnaꞌ kaꞌ Tuhan Allah.

Lukas 2:21-22

Barang kaꞌ dalapm parentah Tuhan Allah taconteng lea nian, “Sigana kamudaꞌ laki nang tuha, arus disarahatn kaꞌ Tuhan Allah.” Nyadua koa ugaꞌ mareꞌatnnaꞌ persembahan kaꞌ Tuhan Allah: dua ekoꞌ burukng pakukur ato geꞌ ugaꞌ dua ekoꞌ burukng dara nang giꞌ mudaꞌ, lea nang dinatapatn parentah Tuhan Allah.

Lukas 2:23-24

Ari koa kaꞌ Yerusalem ada sekoꞌ urakng badama Simeon. Ia koa urakng nang batabiat edoꞌ man ugaꞌ taat kaꞌ Tuhan Allah, nang tagah ngantiatn arinya Tuhan Allah nyalamatatnnaꞌ bangsa Israel. Roh Tuhan Allah nyarataiꞌ ia. Man ugaꞌ Roh Tuhan Allah dah mareꞌ nauan kaꞌ ia kadeꞌ ia giꞌ napeꞌ matiaꞌ sanapeꞌ neleꞌ Raja Panyalamat nang di Tuhan Allah nyanjiatn.

Lukas 2:25-26

Jaji Roh Tuhan Allah mimpin Simeon tamaꞌ kaꞌ Rumah Kudus Tuhan Allah. Waꞌtu koa Maria man Yusup ngincakng Yesus nang giꞌ miah enek tamaꞌ kaꞌ Rumah Kudus, yak nyarahatnnaꞌ-Nya kaꞌ Tuhan Allah nurutiꞌ parentah Tuhan Allah.

Lukas 2:27

Takaꞌ koa ugaꞌ Simeon naap Kamudaꞌ koa nya ngampekng lantas muji Tuhan Allah jakatanya,

     “Ampeatn Tuhan, Kitaꞌ dah napatiꞌ janji Kitaꞌ,

jaji ampeatn aku amba ulutn Kitaꞌ nian dah siap mati baati nang dame.

Lukas 2:28-29

    Barang mataku dah neleꞌ Kamudaꞌ nian,

Panyalamat nang mpat kaꞌ Kitaꞌ.

 Panyalamat nian dah Kitaꞌ nyiapatn

 yak sigana bangsa:

 Lea tarakng nang narakngiꞌ maraga untuꞌ bangsa-bangsa nang lain

 yak atakng kaꞌ Kitaꞌ,

 Ia koa tarakng nang nyajiatn dama nang edoꞌ

 untuꞌ umat Kitaꞌ Israel.”

Lukas 2:30-32

Apaꞌ man uweꞌ Kamudaꞌ koa heran nangar pakataatn Simeon nganaiꞌ Kamudaꞌnya.

Lukas 2:33

Kamus

Malaekat - Mahluk surgawi nang ngalayaniꞌ man manjawat kamaoꞌan Tuhan Allah. Kadang-kadang Tuhan Allah ngiripm malaekat untuꞌ nyampeatn pasatn-Nya kaꞌ urakng-urakng.

Raja Panyalamat (Mesias) - Raja nang di Tuhan Allah nyanjiatn, nang ngalapasatnnaꞌ man nyalamatatnnaꞌ talino. Dalapm bahasa Ibrani dinalah “Mesias,” nang dinalah “Karistus” dalapm bahasa Yunani. Baik “Mesias” maoꞌpun “Karistus” ratinya, “nang diurapiꞌ.” Kadeꞌ nurut adat-istiadat Israel, koalah tanda urakng nang dipilih jajiaꞌ raja. Raja Panyalamat koa adalah Yesus (Mat. 16:16; Mrk. 14:61-62; Kis. 2:36).

Roh Tuhan Allah - Tuhan Allah, Ia koa ugaꞌ Apaꞌ, Anak, man Roh. Kaꞌ dalapm Alkitap, Roh Allah disabut ugaꞌ: “Roh Kudus,” man “Rohnya Tuhan” man “Rohnya Yesus” (Kis. 16:7). Ia mimpiniꞌ, mantoꞌ, man ugaꞌ mareꞌ kuasa kaꞌ urakng-urakng nang pucayaꞌ kaꞌ Tuhan Allah.

Rumah Kudus Tuhan Allah - Rumah Kudus Tuhan Allah nian kaꞌ Yerusalem, pusat agama urakng Yahudi baibadah. Urakng Yahudi arus ngincakng korban-korban kaꞌ Rumah Kudus Tuhan Allah untuꞌ mareꞌ persembahan kaꞌ Tuhan Allah. .

Yerusalem - Yerusalem nian ibu kota urakng Israel dari jaman Raja Daut. Salain pusat pamarentahan, kota koa ugaꞌ pusat agama untuꞌ urakng Yahudi, tagal Rumah Kudus Tuhan Allah ada kaꞌ diꞌkoa.

Yesus Dimaranakatn

Yesus Lahir

Ahe (Kanayatn)

Kalimantan Barat, Indonesia

Copyright © 2017, Text- Kartidaya Images- Good News Productions International and College Press Publishing

http://creativecommons.org/licenses/by-nc-sa/4.0/
Anda tidak boleh menggunakan karya ini untuk keperluan komersial. Anda dapat menyesuaikan dan menambahkan ke karya ini, namun Anda hanya dapat mendistribusikan hasil karya tersebut di bawah lisensi yang sama atau serupa dengan yang ini. Anda harus menghargai hak cipta dan pengakuan untuk para penulis, ilustrator, dsb.

Pictures can be used in the retelling of Bible stories and narrative that are faithful to the Biblical account. They are not to be used in any context where the accompanying message is undermining of the Christian faith and gospel.

English Scriptures quoted are from the NIV Bible © 2011 published by the Biblica Inc. Used with permission.